Buyuk mutafakkir va qomusiy olim Abu Rayhon Beruniy tavalludining 1050-yilligini xalqaro miqyosda keng nishonlash toʻgʻrisida
(resolution, 2022-08-25)

Oʻzining noyob asarlari hamda olamshumul kashfiyotlari bilan jahon ilm-fani va madaniyati rivojiga beqiyos hissa qoʻshgan buyuk mutafakkir va qomusiy olim, Ilk Renessans davrining yorqin namoyandasi Abu Rayhon Beruniyning ilmiy-maʼrifiy merosini yanada chuqur oʻrganish va keng targʻib qilish, ushbu yoʻnalishda tadqiqotlar olib borayotgan yetakchi xalqaro ilmiy markazlar bilan yaqin hamkorlik oʻrnatish, shuningdek, Abu Rayhon Beruniy tavalludining 1050-yilligini xalqaro miqyosda keng nishonlash maqsadida: 1. Madaniyat va sanʼatni rivojlantirish jamgʻarmasi (keyingi oʻrinlarda — Jamgʻarma), YUNESKO ishlari boʻyicha Milliy komissiya, Respublika Maʼnaviyat va maʼrifat markazi, Fanlar akademiyasi, Madaniyat vazirligi, Tashqi ishlar vazirligi hamda keng jamoatchilikning 2022-2023-yillarda buyuk mutafakkir va qomusiy olim Abu Rayhon Beruniy tavalludining 1050-yilligini YUNESKO shafeligida xalqaro miqyosda keng nishonlash toʻgʻrisidagi taklifi maʼqullansin. YUNESKO Bosh konferensiyasi qarori bilan Abu Rayhon Beruniy tavalludining 1050-yilligini nishonlash YUNESKOning 2022-2023-yillarda nishonlanadigan xalqaro yubileylar roʻyxatiga kiritilgani maʼlumot uchun qabul qilinsin. 2. Abu Rayhon Beruniy tavalludining 1050-yilligini nishonlash boʻyicha tashkiliy qoʻmita tarkibi (keyingi oʻrinlarda — Tashkiliy qoʻmita) ilovaga muvofiq tasdiqlansin. Tashkiliy qoʻmita (A. Aripov) bir oy muddatda Abu Rayhon Beruniy tavalludining 1050-yilligini nishonlash boʻyicha ushbu qarorda belgilangan tadbirlarni amalga oshirishni va quyidagilarni nazarda tutuvchi chora-tadbirlar dasturini masʼul ijrochilar, moliyalashtirish manbalari va miqdorlarini aniq belgilagan holda tasdiqlasin: respublikamizdagi Abu Rayhon Beruniy nomi bilan bogʻliq obida va qadamjolarni, shu jumladan Abu Rayhon Beruniy sharafiga oʻrnatilgan yodgorlik majmualarini mukammal taʼmirlash va ularning hududlarini obodonlashtirish, “Buyuk Beruniy merosi” xalqaro sayyohlik marshrutlarini yoʻlga qoʻyish; olimlar va mutaxassislarning taklif-mulohazalari asosida ishlab chiqiladigan konsepsiya asosida Qoraqalpogʻiston Respublikasi Beruniy tumanida 2023-yil yakuniga qadar Abu Rayhon Beruniy majmuasini qurish va uning hududida ilmiy-maʼrifiy, madaniy va dam olish hamda turizm obyektlari faoliyatini tashkil qilish, ushbu masalada ikki oy muddatda Vazirlar Mahkamasining tegishli qarori belgilangan tartibda qabul qilinishini tashkil qilish; alloma ilmiy-ijodiy merosiga mansub qoʻlyozma va boshqa madaniy boyliklarni restavratsiya qilish, ularni ishonchli saqlash uchun zarur sharoit yaratish; Fanlar akademiyasining Qoraqalpogʻiston boʻlimi va Xorazm Maʼmun akademiyasining moddiy-texnika bazasini mustahkamlash, ularda madaniy meros obyektlari, shu jumladan arxeologiya merosi obyektlari, muzey ashyolarini restavratsiya va konservatsiya qilishga ixtisoslashgan laboratoriya tashkil qilish hamda ularni zamonaviy jihozlar bilan taʼminlash; Abu Rayhon Beruniy merosini oʻrganish maqsadida xalqaro miqyosda keng koʻlamli ilmiy izlanishlar olib borish va ularning natijalarini eʼlon qilish, shu mavzuda ilmiy, badiiy-publitsistik asarlar yaratish, xorijiy olimlarning asarlarini oʻzbek va qoraqalpoq tillarida nashr qilish; yuqori sifatli media mahsulotlar hamda audiovizual asarlar yaratish, ularni mahalliy va xorijiy ommaviy axborot vositalarida efirga berib borish, Internet va ijtimoiy tarmoqlarga joylashtirish, dunyo miqyosida xeshteg va chellenj kabi targʻibotning zamonaviy texnologiyalarini qoʻllash; Abu Rayhon Beruniy siymosi tasvirlangan, allomaning ilmiy-ijodiy merosiga bagʻishlangan pochta markalari va konvertlar turkumini yaratish, taqvimlar va koʻrgazmali axborot vositalari, esdalik tangalari, kumush va oltin yubiley tangalarini muomalaga chiqarish; umumiy oʻrta taʼlim tashkilotlari, akademik litseylar va kasb-hunar maktablari oʻquvchilari oʻrtasida Xorazm viloyatida tegishli fan boʻyicha Abu Rayhon Beruniy nomidagi xalqaro fan olimpiadasini tashkil etish; Oʻzbekiston Respublikasining xorijdagi elchixonalari, Oʻzbek milliy madaniy markazlari, vatandoshlar jamiyatlarida Abu Rayhon Beruniy ilmiy-maʼrifiy merosi, uning insonparvarlik gʻoyalarini keng oʻrganish va targʻib qilish maqsadida ilmiy anjumanlar va davra suhbatlari tashkil etish; ilmiy doiralar, xalqaro ekspertlar va keng jamoatchilikning taklif-mulohazalari asosida boshqa chora-tadbirlarni amalga oshirish. 3. Jamgʻarma Tashkiliy qoʻmitaning ishchi organi etib belgilansin va mazkur qarorda belgilangan vazifalar boʻyicha vazirlik va idoralar faoliyatini muvofiqlashtirib borsin. 4. Tashqi ishlar vazirligi: Abu Rayhon Beruniyning ilmiy-maʼrifiy merosini dunyo miqyosida chuqur oʻrganish va ommalashtirishga ulkan hissa qoʻshgan shaxslarni hamda ilmiy-ijodiy muassasalarni taqdirlash maqsadida Abu Rayhon Beruniy nomidagi xalqaro mukofotni taʼsis etish; Abu Rayhon Beruniy yubileyiga bagʻishlangan tadbirlarni tegishli xorijiy mamlakatlar va xalqaro tashkilotlar, shu jumladan YUNESKO bilan hamkorlikda tashkil qilish; xorijiy mamlakatlardagi Abu Rayhon Beruniy yodgorlik majmualarida qurilish va obodonlashtirish ishlarini amalga oshirish boʻyicha muzokaralar olib borsin hamda ularning natijalari boʻyicha Tashkiliy qoʻmitaga taklif kiritsin. 5. Fanlar akademiyasi, Madaniy meros agentligi, Tashqi ishlar vazirligi boshqa manfaatdor vazirlik va idoralar bilan birgalikda xorijiy davlatlarda saqlanayotgan Abu Rayhon Beruniy hayoti va ilmiy-ijodiy merosi hamda u yashagan davrga oid qoʻlyozmalar va boshqa madaniy boyliklarni aniqlash, ularning faksimile nusxalarini Oʻzbekistonga olib kelish, tadqiq etish va davlat elektron katalogi hamda YUNESKOning raqamli kutubxonasiga joylashtirish choralarini koʻrsin. 6. Innovatsion rivojlanish vazirligi tegishli vazirlik va idoralar bilan birgalikda ikki oy muddatda Abu Rayhon Beruniy hayoti va merosini tadqiq etish boʻyicha ilmiy-tadqiqot ishlariga davlat buyurtmasi talablariga muvofiq ilmiy loyihalar tanlovini eʼlon qilsin. 7. Yoshlar ishlari agentligi manfaatdor vazirlik va idoralar bilan birgalikda 2022-yil dekabrga qadar “Beruniy va yoshlar” maxsus dasturini ishlab chiqsin va amalga oshirsin. Bunda, Abu Rayhon Beruniy hayotiga oid maʼlumotlar, uning ilmiy-maʼrifiy asarlari jamlangan mobil ilova yaratsin va yoshlar oʻrtasida keng ommalashtirsin. 8. Respublika Maʼnaviyat va maʼrifat markazi, Fanlar akademiyasi, Oliy va oʻrta maxsus taʼlim vazirligi: a) Madaniyat vazirligi, Qoraqalpogʻiston Respublikasi Vazirlar Kengashi, Xorazm viloyati va Toshkent shahar hokimliklari, tegishli vazirlik va idoralar bilan birgalikda Tashkiliy qoʻmita tomonidan belgilanadigan muddatlarda: Qoraqalpogʻiston Respublikasi va Xorazm viloyatida Abu Rayhon Beruniy hayoti va faoliyati, uning jahon tamadduni rivojiga qoʻshgan ulkan hissasiga bagʻishlangan xalqaro ilmiy-amaliy konferensiyalar hamda ilmiy-maʼrifiy tadbirlarni tashkil qilsin; Toshkent shahrida Abu Rayhon Beruniy tavalludining 1050-yilligiga bagʻishlangan xalqaro anjumanni oʻtkazsin; b) Abu Rayhon Beruniyning barcha asarlarini toʻplash asosida bosqichma-bosqich allomaning toʻliq asarlari turkumini Maʼnaviyat va ijodni qoʻllab-quvvatlash maqsadli jamgʻarmasi mablagʻlari hisobidan oʻzbek, qoraqalpoq, rus, ingliz, arab va fors tillarida nashr etish choralarini koʻrsin. 9. Madaniyat vazirligi 2023-yilda Abu Rayhon Beruniy hayoti va ilmiy-maʼrifiy faoliyati asosida yangi spektakllar yaratsin hamda ularning respublika boʻylab teatrlarda namoyish etilishini tashkil etsin. 10. Kinematografiya agentligi 2022-2023-yillarda Abu Rayhon Beruniy hayoti va ilmiy-maʼrifiy faoliyatiga bagʻishlangan badiiy, multiplikatsion va toʻliq metrajli hujjatli filmlar, koʻp qismli teleserial yaratish hamda ularni xorijiy mamlakatlarda ham keng namoyish qilish choralarini koʻrsin. 11. Badiiy akademiya va “Hunarmand” uyushmasi 2022-2023-yillarda respublikamiz boʻylab Abu Rayhon Beruniy hayoti va ilmiy-maʼrifiy faoliyatiga bagʻishlangan tasviriy sanʼat asarlari, miniaturalar, xalq amaliy sanʼati namunalari hamda fotosuratlar koʻrgazmalarini tashkil etsin. 12. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Respublika Maʼnaviyat va maʼrifat markazi, Fanlar akademiyasi, Madaniyat vazirligi, Xalq taʼlimi vazirligi, Oliy va oʻrta maxsus taʼlim vazirligi, Maktabgacha taʼlim vazirligi, Prezident taʼlim muassasalari agentligi, Yoshlar ishlari agentligi hamda boshqa vazirlik, idora va tashkilotlar Abu Rayhon Beruniy hayoti va ilmiy-maʼrifiy faoliyati hamda uning jahon tamadduni rivojiga qoʻshgan ulkan hissasini aholi, ayniqsa, yoshlar oʻrtasida, shuningdek, taʼlim tashkilotlari va mehnat jamoalarida keng targʻib qilishga qaratilgan tadbirlarni tashkil etish choralarini koʻrsin. 13. Oʻzbekiston Milliy axborot agentligi, Oʻzbekiston Milliy teleradiokompaniyasi, Oʻzbekiston milliy media assotsiatsiyasi va boshqa ommaviy axborot vositalariga Abu Rayhon Beruniy tavalludining 1050-yilligini nishonlash bilan bogʻliq tadbirlarni keng yoritish, allomaning ilmiy-maʼrifiy merosi asosida maxsus koʻrsatuv va eshittirishlar, oʻquv-maʼrifiy filmlar yaratish tavsiya etilsin. 14. Mazkur qarorda nazarda tutilgan chora-tadbirlarni moliyalashtirish manbalari etib Davlat budjeti hisobidan ajratilgan mablagʻlar, tashkilotchilarning oʻz mablagʻlari hamda qonunchilik hujjatlari bilan taqiqlanmagan boshqa manbalar belgilansin. 15. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining maslahatchisi A.A. Abduvaxitov zimmasiga yuklansin. 1. A.N. Aripov — Oʻzbekiston Respublikasining Bosh vaziri, Tashkiliy qoʻmita raisi 2. A.A. Abduvaxitov — Oʻzbekiston Respublikasi Prezidentining maslahatchisi, Tashkiliy qoʻmita raisi oʻrinbosari 3. X.M. Sultonov — Oʻzbekiston Respublikasi Prezidentining maslahatchisi 4. G.O. Umerova — Madaniyat va sanʼatni rivojlantirish jamgʻarmasi ijrochi direktori, Tashkiliy qoʻmita raisi oʻrinbosari 5. Q.R. Sariyev — Qoraqalpogʻiston Respublikasi Vazirlar Kengashi Raisi 6. J.A. Artikxodjayev — Toshkent shahar hokimi 7. F.U. Ermanov — Xorazm viloyati hokimi 8. O.A. Nazarbekov — madaniyat vaziri 9. T.A. Ishmetov — moliya vaziri 10. V.I. Norov — tashqi ishlar vaziri vazifasini bajaruvchi 11. A.X. Toshqulov — oliy va oʻrta maxsus taʼlim vaziri 12. B.S. Abduhalimov — Fanlar akademiyasining vitse-prezidenti 13. Sh. Minovarov — Oʻzbekistondagi Islom sivilizatsiyasi markazi direktori 14. Sh. Ziyodov — Imom Buxoriy xalqaro ilmiy-tadqiqot markazi direktori 15. M.M. Hojimatov — Respublika Maʼnaviyat va maʼrifat markazi rahbari 16. S.S. Saidov — Oʻzbekiston Yozuvchilar uyushmasi raisi 17. A.J. Xadjayev — Oʻzbekiston Milliy teleradiokompaniyasi raisi 18. U.R. Shodiyev — Oʻzbekiston Respublikasining YUNESKO huzuridagi doimiy vakili 19. S. Noshadi — YUNESKOning Oʻzbekistondagi vakili (kelishuvga muvofiq) 20. Z.M. Mashrabov — Bobur nomidagi xalqaro jamoat fondi raisi 21. I.I. Abdullayev — Xorazm Maʼmun akademiyasi raisi 22. S.S. Shukurov — Vazirlar Mahkamasi departamenti mudiri, Tashkiliy qoʻmita kotibi